สังคมข่าวหุ้น
**ปัจจัยลบรุมเร้า
4 มี.ค. 2562

เกียรติก้อง ว่องไวยากร
**ปัจจัยลบรุมเร้า
**ตลาดหุ้นไทยตอนนี้โดนหลายปัจจัยรุมเร้า ทั้งเรื่องของผลประกอบการ บจ.ที่ลดลงอย่างมากกว่า 35% ในปีก่อน และแนวโน้มปีนี้ก็ยังไม่ดีขึ้น ค่าเงินบาทที่ผันผวนอย่างหนัก รวมทั้งปัญหาการเมืองภายในยังระอุ วันที่ 7 มีนาคม ลุ้นศาลพิจารณายุบพรรคไทยรักษาชาติ และล่าสุด กกต.รับคำร้องสอบพรรคอนาคตใหม่ งานนี้มีเสียว ส่วนปัจจัยภายนอกยังต้องมาลุ้น แม้ว่าการเจรจาการค้าระหว่างทรัมป์กับจีนจะมีแนวโน้มที่ดี แต่ก็เอาอะไรแน่นอนกับทรัมป์ไม่ได้ เหมือนกรณีของการเจรจากับเกาหลีเหนือที่จบลงอย่างไม่เป็นท่า แนวรับให้ 1,600 จุด แนวต้าน 1,660 จุด
**TMB ของเฮียปิติ ตัณฑเกษม ประธานเจ้าหน้าที่บริหารทหารไทย ราคานิ่ง ๆ ไม่วิ่งทะยานอย่างควรจะเป็น สาเหตุหลักมาจากราคาและสัดส่วนการเพิ่มทุนในส่วนของผู้ถือหุ้นเดิมยังไม่ชัดเจน น้องแมงเม่าก็ยังไม่กล้าเข้า แต่ที่รู้ ๆ กันตอนนี้ ราคาถือว่ามีส่วนลดให้พอสมควร แต่ถ้ากระทรวงการคลัง ต้องการซื้อต่ำกว่าราคาในกระดานหรือบุ๊กแวลู ก็อาจเกิดไดลูชันได้ ส่วน TCAP เองในส่วนของนักวิเคราะห์บางสำนักก็มองว่าอาจไม่มีปันผลพิเศษจากรายการกำไรหลังควบรวม เนื่องจากเป็นกำไรทางบัญชีเท่านั้นไม่ใช่ตัวเงินจริง ดังนั้นจึงต้องรอเดือนเมษายนนี้ หรืออย่างเร็วสุดก็ปลายเดือนมีนาคม
**TTCL  ของฮิโรโนบุ อิริยา  ประธานกรรมการบริษัททีทีซีแอล ผ่านจุดต่ำสุดแล้ว นักวิเคราะห์กลับลำหันมาเชียร์ มองเป็นโอกาสสะสม ปีนี้จะกลับมาฟื้นตัว หลังธุรกิจก่อสร้างและโรงไฟฟ้ากลับมาปกติ และสถานะทางการเงินมีแนวโน้มดีขึ้น หมดทุกข์หมดโศกกันเสียที ราคาเป้าหมาย 10 บาท อัพไซด์เหลือค่อนข้างเยอะอยู่
**กลุ่ม PTT ที่กุมบังเหียนโดยชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ ยังน่าลงทุน แม้ว่าราคาน้ำมันโลกจะผันผวน แต่กลุ่ม ปตท.ก็แข็งแกร่ง แนวต้านอยู่แถว ๆ 49.50 บาท ยิ่งราคาลงมา ยีลด์ก็สูงขึ้นเรื่อย ๆ ล่าสุดประมาณ 4% ต่อปี ดีกว่าไปลงทุนอย่างอื่นเยอะเป็นไหน ๆ  ความเสี่ยงก็ต่ำ เพราะหุ้นพื้นฐานดี เก็บ ๆ ไว้ราคายิ่งขึ้น ไม่เหมือนหุ้นราคาต่ำ ๆ แต่ไม่มีสภาพคล่อง ปันผลก็ไม่จ่าย
**ดอกเบี้ยบ้านเป็นขาขึ้น ธนาคารซีไอเอ็มบีไทย หรือ CIMBT นำร่องปรับขึ้นอัตราดอกเบี้ยเงินกู้อีกครั้ง โดยครั้งนี้เป็นการปรับขึ้นดอกเบี้ยสินเชื่อที่อยู่อาศัยทั้งบ้านใหม่และรีไฟแนนซ์ประมาณ 0.1-0.15% ทำให้ภาพรวมไม่มีดอกเบี้ยบ้านที่ต่ำกว่า 3% แล้วในช่วง 3 ปีแรก  ก่อนหน้านี้ CIMBT ปรับขึ้นดอกเบี้ยเงินกู้ลูกค้ารายย่อยชั้นดี (MRR) และเงินฝากประจำ 3, 6, 9 เดือน มีผลวันที่ 1 ก.พ. 2562 แล้ว  นักวิเคราะห์มองว่าการปรับอัตราดอกเบี้ยเงินกู้จะช่วยให้ NIM ปรับเพิ่มขึ้น และมีแนวโน้มว่าแบงก์ขนาดเล็กและกลางจะขยับตามมา ส่วนแบงก์ใหญ่อย่าง BBL ของเสี่ยโทนี่ KBANK ของเสี่ยปั้น และ SCB ของเสี่ยอาทิตย์ ยังคงใช้ความอดทนสูง แต่ถ้าเปลี่ยนรัฐบาลใหม่ก็ไม่แน่ใจว่าจะขึ้นพรวดเลยหรือเปล่า
**หุ้นกลุ่มสื่อสารยังรอ ม.44 มาช่วยเยียวยา ทั้ง บมจ.ทรู คอร์ปอเรชั่น  TRUE  ของศุภชัย เจียรวนนท์ ประธานคณะกรรมการบริหาร  บมจ.แอดวานซ์ อินโฟร์ เซอร์วิส (ADVANC) และ บมจ.โทเทิ่ล แอ็คเซ็ส คอมมูนิเคชั่น (DTAC) ของเสี่ยบุญชัย งานนี้ถ้าบิ๊กตู่เคาะราคาวิ่งกระจาย รวมทั้งกลุ่มทีวีดิจิทัล ทั้ง BEC ของมาลีนนท์ WORK ของเสี่ยตา และ RS ช่อง 8 ของเฮียฮ้อ ที่รอเยียวยาจากภาครัฐ ซึ่งคาดว่าจะมีการพิจารณาเร็ว ๆ นี้ ก่อนเปลี่ยนรัฐบาลใหม่
**โครงการธุรกิจอสังหาริมทรัพย์ มหาวิทยาลัยธรรมศาสตร์ เปิดรับสมัครนักศึกษาใหม่ เข้าศึกษาต่อระดับปริญญาโท ในโครงการปริญญาโทธุรกิจอสังหาริมทรัพย์ รุ่นที่ 19 ตั้งแต่วันที่ 18 กุมภาพันธ์ 2562 ถึงวันที่ 30 เมษายน 2562 สนใจติดต่อสอบถามรายละเอียดเพิ่มเติมได้ที่ โครงการธุรกิจอสังหาริมทรัพย์  คณะพาณิชยศาสตร์และการบัญชี มหาวิทยาลัยธรรมศาสตร์ (ท่าพระจันทร์) หมายเลขโทรศัพท์ 02-613-2260, 02-613-2297, 02-623-5105 หรือดูข้อมูลเพิ่มเติมได้ที่ http://re.bus.tu.ac.th